MVP เดินหน้าจัดท่องเที่ยวเชิงกีฬาเต็มสูบ หวังหนุนรายได้เข้าเป้า 50%
MVP เดินหน้าจัดท่องเที่ยวเชิงกีฬาเต็มสูบ หวังหนุนรายได้เข้าเป้า 50%
4 ก.ย. 2561

นายโอภาส เฉิดพันธุ์ ประธานเจ้าหน้าที่บริหาร บริษัท เอ็ม วิชั่น จำกัด (มหาชน) หรือ MVP เปิดเผยว่า ทิศทางธุรกิจในช่วงครึ่งปีหลังคาดจะดีกว่าครึ่งปีแรก เนื่องจากเป็นช่วงไฮซีซั่นของธุรกิจการจัดแสดงสินค้า โดยเฉพาะการเป็นผู้จัดงานแสดงสินค้า Thailand Mobile Expo ซึ่งจะจัดขึ้นในวันที่ 27-30 กันยายน 2561 รวมทั้งยังมีแผนขยายงาน Thailand Mobile Expo ไปยังหัวเมืองใหญ่ในต่างจังหวัด โดยคาดหวังว่าภายในปี 2562 จะไปจัดที่จังหวัดขอนแก่น เพื่อสร้างโอกาสการเติบโตให้กับธุรกิจ
อีกทั้งบริษัทยังอยู่ระหว่างเจรจากับค่ายมือถือ เพื่อเป็นตัวแทนจำหน่ายโทรศัพท์มือถือรุ่นพิเศษ “Limited Edition” โดยคาดว่าจะเห็นความชัดเจนในเร็ว ๆ นี้ เพราะมองว่าการเปลี่ยนแปลงโทรศัพท์มือถือรุ่นใหม่มีการเปลี่ยนแปลงให้เห็นอยู่ทุก ๆ ปี รวมทั้งโทรศัพท์มือถือยี่ห้อ 3 แบรนด์ดัง จากประเทศจีน ซึ่งกลุ่มผู้บริโภคมีการให้ความสนใจมากขึ้น
ดังนั้นแนวโน้มการจัดงานแสดงสินค้าในครั้งนี้มีโอกาสจะได้รับกระแสตอบรับค่อนข้างดีอย่างต่อเนื่อง และคาดว่า iPhone จะเป็นสินค้าหลักที่กลุ่มผู้บริโภคยังคงสนใจที่ต้องการเปลี่ยนรุ่นใหม่ โดยบริษัทคาดหวังจะมีผู้สนใจเข้าร่วมงานรวมกันทั้งหมด 600,000-700,000 คน และมียอดขายสะพัดภายในงานประมาณ 1,600-1,700 ล้านบาท
อย่างไรก็ตามในช่วงครึ่งปีหลังยังเป็นช่วงไฮซีซั่นของธุรกิจการจัดงานท่องเที่ยวเชิงกีฬา และบริษัทยัง มีแผนจัดงานกีฬาประมาณเดือน พ.ย. 2561 รวมถึงมีการให้บริการรถบ้านในคอนเสิร์ตประมาณเดือน ธ.ค. 2561ส่งผลให้มีการให้บริการรถบ้านตามงานอีเวนต์ต่าง ๆ มีทิศทางการเติบโตเพิ่มขึ้น และในปัจจุบันบริษัทมีรถบ้านให้บริการแล้วจำนวน 70 คัน จากสิ้นปีก่อนมีรถบ้านอยู่ที่ 30 คัน
สำหรับในช่วงไตรมาส 3/61 บริษัทมีแผนขยายการจัดงาน Sport Solution Provider ให้บริการด้านการจัดงานกีฬาและท่องเที่ยวแบบครบวงจร Unseen in Thailand เปิดประสบการณ์การท่องเที่ยวเชิงกีฬาในประเทศไทยในพื้นที่แห่งใหม่สุด ซึ่งเป็นรายแรกและรายเดียวในประเทศไทยที่ให้บริการสำรวจพื้นที่ และให้การช่วยเหลือพื้นที่ที่เข้าถึงยาก
โดยบริษัทได้จัดงบลงทุนประมาณ 4 ล้านบาท เพื่อลงทุนรถ UTV จำนวน 4 คัน ซึ่งจะเป็นการสำรวจและหน่วยช่วยเหลือเคลื่อนที่เร็ว เพื่อการกู้ภัยในพื้นที่เข้าถึงยาก หลังจากเรามีรถบ้านที่บริการด้านที่อยู่อาศัย ดังนั้น การลงทุนครั้งนี้จะช่วยสนับสนุนการจัดการให้ครบวงจรมากยิ่งขึ้น ส่งผลให้บริษัทคาดรายได้ปี 2561 จะเติบโตตามเป้าหมายอยู่ที่ 50% จากปีก่อน